ผู้จัดการกองทุนชี้ฝรั่งปรับพอร์ต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ซบหุ้นเกาหลีไต้หวันญี่ปุ่น มองหุ้นไทยไปได้1,200จุด
โพสต์ทูเดย์ — ผู้จัดการกองทุนชี้หุ้นดิ่งหนัก แค่ต่างชาติปรับพอร์ตโยกเงินไปเกาหลีไต้หวันญี่ปุ่น มองหุ้นไทยขยับไกลเป้า 1,200 จุด
นายวิชชุ จันทาทับ ผู้ช่วยกรรมการผู้อำนวยการ กลุ่มจัดการลงทุน บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ตลาดหุ้นไทยปรับตัวลงแรงตามหุ้นเพื่อนบ้าน โดยเฉพาะกลุ่ม TIPs (ไทย อินโดนีเซียและฟิลิปปินส์) ที่ปรับตัวขึ้นมากในปี 2553 จึงมีแรงขายทำกำไรออกมาเพื่อไปลงทุนตลาดหุ้นอื่นส่งผลให้อินโดนีเซียร่วง 4% ฟิลิปปินส์ ลง 3%
ขณะที่แรงขายของกองทุนรวมหุ้นระยะยาว (LTF) ของ บลจ.ไทยพาณิชย์ เมื่อวันที่ 10 ม.ค. เริ่มน้อยลงมาก ต่างจากสัปดาห์แรกของเดือน ม.ค. ที่นักลงทุนไถ่ถอนหน่วยค่อนข้างมาก
“เราคงเห็นการปรับตัวลงแรงของตลาดหุ้นไทยอีก ปีนี้จะแกว่งในวงกว้าง ไม่เหมือนปีที่ผ่านมา เพราะ ตัวเลขเศรษฐกิจหลายๆ ตัวคงไม่ดีเหมือนปีก่อน กำไรบริษัทจดทะเบียนปีนี้โตเฉลี่ย 15% รวมถึงมูลค่าการส่งออกด้วย” นายวิชชุ กล่าว
อย่างไรก็ตาม มองว่าการปรับตัวของดัชนีไม่น่ากังวลมากนักเป็นการลงเพื่อขึ้น และยังมีส่วนต่างจากเป้าหมายดัชนีสิ้นปี 2554 ที่ประเมินไว้ 1,1501,200 จุด ทำให้กลยุทธ์การบริหารพอร์ตจะซื้อขายถี่ขึ้น
ด้านนายพนุกร จันทรประภาพ ผู้อำนวยการตราสารทุน บลจ.แมนูไลฟ์ (ประเทศไทย) กล่าวว่า จากการพูดคุยกับผู้จัดการกองทุนของแมนูไลฟ์ที่ฮ่องกงเห็นสัญญาณขายของนักลงทุนต่างชาติตั้งแต่สัปดาห์ก่อนเพื่อปรับพอร์ตจากตลาดหุ้นอาเชียนไปยังเอเชียเหนือ ได้แก่ เกาหลีใต้ ไต้หวัน ญี่ปุ่น ซึ่งปีที่ผ่านมาให้ผลตอบแทนไม่มากนัก ต่างจากอาเซียนที่ผลตอบแทนดี เช่น ไทย 40% 
นอกจากนี้ ประเด็นเงินเฟ้อในเอเชียยังต้องติดตาม อย่าง อินโดนีเซียที่มีเงินเฟ้อสูง ทำให้นักลงทุนกังวลว่าจะขึ้นดอกเบี้ยมาก ประกอบกับปีก่อนกำไรดี จึงเป็นเป้าในการทำกำไร
“ต้นปีนี้นอกจากต่างชาติปรับพอร์ตเพื่อล็อกกำไรไว้แล้ว ยังมีแรงขายจากกองทุน LTF รวมถึงกองทุนรวมที่ขายหุ้นเพื่อนำเงินไปจ่ายปันผลให้แก่ผู้ถือหน่วยลงทุน” นายพนุกร กล่าว
ทั้งนี้ ในส่วนของหุ้นไทยปัจจุบันสัดส่วนราคาต่อกำไร (พีอี) ขึ้นมาอยู่ที่ 14 เท่า ซึ่งสูงกว่าค่าเฉลี่ยตั้งแต่จัดตั้งตลาดอยู่ที่ 12 เท่า แต่พีอีที่ 14 เท่าเมื่อเทียบกับประมาณการกำไรบริษัทจดทะเบียนที่ปี 2554 คาดว่าจะโต 1520% ทำให้ประเมินดัชนีสิ้นปีที่ 1,200 จุด และยังพอมีกำไรให้แก่นักลงทุน เพียงแต่จะไม่สูงเหมือนปีก่อน แต่กลุ่มพลังงานยังมีปัจจัยสนับสนุนช่วยพยุงตลาดได้
สำหรับกลยุทธ์การลงทุนคงต้องเลือกหุ้นรายตัวที่มีมูลค่าซ่อนอยู่ เพื่อถือลงทุนระยะยาว ไม่เหมือนปีที่ผ่านมาที่หุ้นหลายๆ ตัวขึ้นได้ตามภาพรวมตลาด
นายประภาส ตันพิบูลย์ศักดิ์ ประธานเจ้าหน้าที่บริหาร บลจ.อยุธยา กล่าวว่า หุ้นปรับฐานในช่วงสั้น ไม่น่ากังวล ภาพรวมดัชนียังปรับตัวขึ้นได้ตามพื้นฐานเศรษฐกิจและกำไรบริษัทจดทะเบียนที่ยังเติบโต โดยมองดัชนี 1,200 จุด